**PRAVILNIK**

**O PROCEDURI PRIJEMA, KRITERIJUMIMA ZA PRIJEM U RADNI ODNOS I NAČINU BODOVANJA KANDIDATA U OSNOVNOJ ŠKOLI**

(Objavljen u "Sl. glasniku RS", br. 74 od 21. avgusta 2023)

**Član 1.**

     Ovim pravilnikom propisuju se procedura prijema, kriterijumi za prijem u radni odnos i način bodovanja kandidata u osnovnim školama sa statusom javne ustanove, osnovnim školama za djecu sa smetnjama u razvoju i umjetničkim školama.

**Član 2.**

     Osnovna škola sa statusom javne ustanove, osnovna škola za djecu sa smetnjama u razvoju i umjetnička škola (u daljem tekstu: škola) vrši prijem nastavnika, stručnog saradnika, voditelja produženog boravka, školskog bibliotekara, sekretara i računovođe u skladu sa Zakonom o osnovnom vaspitanju i obrazovanju (u daljem tekstu: Zakon), a na osnovu kriterijuma i prema proceduri koja je utvrđena ovim pravilnikom.

**Član 3.**

     Cilj utvrđivanja kriterijuma i procedura za prijem nastavnika, stručnog saradnika, voditelja produženog boravka, školskog bibliotekara, sekretara i računovođe u radni odnos jeste osiguranje ravnopravnosti i podsticanje jednakih mogućnosti pri zapošljavanju s ciljem zaštite ljudskih prava i sloboda utvrđenih Ustavom i Zakonom.

**Član 4.**

     (1) Direktor škole rješenjem imenuje komisiju za prijem radnika (u daljem tekstu: komisija), koju čine tri člana, predsjednik komisije i dva člana koji moraju imati završeno visoko obrazovanje.

     (2) U komisiji za prijem nastavnika razredne ili predmetne nastave jedan član komisije je nastavnik razredne nastave ili nastavnik predmeta za koji je raspisan konkurs ili nastavnog predmeta iz istog područja ukoliko u školi nema nastavnika predmeta za koji je raspisan konkurs.

     (3) U komisiji za prijem stručnog saradnika jedan član komisije je stručni saradnik zaposlen u školi, a ukoliko nema stručnog saradnika zaposlenog u školi, član komisije je stručni saradnik iz druge škole.

     (4) U komisiji za prijem voditelja produženog boravka jedan član komisije je iz reda nastavnika razredne nastave, predmetne nastave ili stručni saradnik pedagog.

    (5) U komisiji za prijem školskog bibliotekara jedan član komisije je iz reda zaposlenih koji ispunjavaju uslove za obavljanje posla školskog bibliotekara ili školski bibliotekar iz druge škole.

     (6) U komisiji za prijem nastavnika u umjetničkoj školi, smjer baletsko vaspitanje i obrazovanje, jedan član komisije je nastavnik predmeta za koji je raspisan konkurs, a ukoliko u školi nema nastavnika predmeta za koji je raspisan konkurs, jedan član komisije je nastavnik nastavnog predmeta iz istog područja.

     (7) U komisiji za prijem sekretara jedan član komisije je sekretar iz druge škole.

     (8) U komisiji za prijem računovođe jedan član komisije je računovođa iz druge škole.

     (9) U sastav komisije ne može se imenovati član školskog odbora, niti direktor škole.

     (10) Administrativne i pravne poslove za komisiju obavlja sekretar škole.

     (11) U slučaju da u školi nema sekretara ili da je sekretar škole član komisije za prijem radnika, poslove iz stava 10. ovog člana obavlja radnik škole kojeg odredi direktor škole.

**Član 5.**

     Opšti uslovi koje kandidat treba da ispunjava prilikom prijavljivanja na konkurs su:

     1) da je državljanin Republike Srpske ili Bosne i Hercegovine, a to se dokazuje uvjerenjem o državljanstvu,  
     2) da je punoljetan, a to se dokazuje izvodom iz matične knjige rođenih ili kopijom lične karte,  
     3) da je radno sposoban, a to se dokazuje ljekarskim uvjerenjem o psihofizičkoj sposobnosti, izdatim od strane certifikovane zdravstvene ustanove, koje ne može biti starije od šest mjeseci i koje prilaže samo izabrani kandidat nakon izvršenog izbora po konkursu, a prije zasnivanja radnog odnosa,

     4) da nije osuđivan pravosnažnom presudom za krivična djela koja ga čine nedostojnim za rad u školi, te za krivična djela učinjena protiv: službene dužnosti, zloupotrebe opojnih sredstava, polnog integriteta, zlostavljanja djeteta, polnog i drugog nasilja nad djetetom ili maloljetnim licem, a to se dokazuje uvjerenjem o neosuđivanosti koje za izabranog kandidata ustanova pribavlja službenim putem, a prije zasnivanja radnog odnosa,

     5) da se ne vodi u Registru lica pravosnažno osuđenih za krivična djela seksualne zloupotrebe i iskorištavanja djece, a to se dokazuje uvjerenjem o podacima iz posebnog Registra lica pravosnažno osuđenih za krivična djela seksualne zloupotrebe i iskorištavanja djece u skladu sa propisima kojima je uređena oblast vođenja Registra lica pravosnažno osuđenih za krivična djela seksualne zloupotrebe i iskorištavanja djece, koje za izabranog kandidata ustanova pribavlja službenim putem, a prije zasnivanja radnog odnosa,

     6) uvjerenje da protiv njega nije pokrenut krivični postupak za krivična djela učinjena protiv službene dužnosti, zloupotrebe opojnih sredstava, polnog integriteta, zlostavljanja djeteta, polnog i drugog nasilja nad djetetom ili maloljetnim licem.

**Član 6.**

     (1) Uz potpisanu prijavu i dokumentaciju iz člana [5](http://www.podaci.net/_verzija33/rezultati.php#clan30000005). ovog pravilnika potrebno je dostaviti i dokumentaciju na osnovu koje se dokazuje ispunjenost posebnih uslova i dokumentaciju na osnovu koje se vrši bodovanje po kriterijumima propisanim ovim pravilnikom.  
     (2) Dokumentacija iz stava 1. ovog člana podrazumijeva:

     1) diplomu o završenom prvom ciklusu studijskog programa, u kojoj je navedeno stručno zvanje u određenoj oblasti, odnosno diplomu stečenu nakon završenih integrisanih akademskih studija u odgovarajućoj oblasti,

     2) svjedočanstva i diplomu o završnom radu, koji sadrže podatke o prosjeku ocjena tokom školovanja za nastavnike u umjetničkoj školi - smjer baletsko vaspitanje i obrazovanje, za one predmete za koje je predviđeno najmanje srednje baletsko obrazovanje,  
     3) uvjerenje o položenoj pedagoško-psihološkoj i didaktičko-metodičkoj grupi predmeta, koje je dužan da dostavi kandidat koji u toku studija nije položio pedagoško-psihološku i didaktičko-metodičku grupu predmeta,

     4) uvjerenje o položenom stručnom ispitu za samostalan vaspitno-obrazovni rad, odnosno stručnom ispitu za ostale radnike sa završenim visokim obrazovanjem ukoliko je raspisan konkurs za prijem u radni odnos lica sa radnim iskustvom i položenim stručnim ispitom,

     5) uvjerenje da se kandidat oslobađa obaveze polaganja stručnog ispita ili da je položio razliku dijela ispita u skladu sa propisom kojim se uređuje oblast polaganja stručnog ispita u osnovnoj školi,

     6) dodatak diplomi, koji sadrži podatke o prosjeku ocjena tokom studiranja ili uvjerenje visokoškolske ustanove o prosjeku ocjena tokom studiranja ako u diplomi ne postoje podaci o prosjeku ocjena,

     7) uvjerenje izdato od Zavoda za zapošljavanje o vremenu provedenom na evidenciji nezaposlenih lica, a nakon sticanja odgovarajuće stručne spreme,

     8) uvjerenje o radnom stažu izdato od prethodnog poslodavca ako je raspisan konkurs za prijem u radni odnos lica sa radnim iskustvom, odnosno uvjerenje o najmanje tri godine igračkog staža za lica iz stava 2. tačka 2) ovog člana,

     9) uvjerenje opštinskog/gradskog organa uprave nadležnog za boračko-invalidsku zaštitu o utvrđenom statusu člana porodice poginulog borca Odbrambeno-otadžbinskog rata Republike Srpske ako se radi o kandidatu iz kategorije porodice poginulog borca,

     10) uvjerenje opštinskog/gradskog organa nadležnog za boračko-invalidsku zaštitu o utvrđenom statusu ratnog vojnog invalida Odbrambeno-otadžbinskog rata Republike Srpske ukoliko se radi o kandidatu iz kategorije ratnog vojnog invalida,

     11) uvjerenje opštinskog/gradskog organa nadležnog za boračko-invalidsku zaštitu o utvrđenom statusu borca Odbrambeno-otadžbinskog rata Republike Srpske ukoliko se radi o kandidatu iz kategorije borca.

     (3) U izuzetnim slučajevima, ukoliko kandidat ne može iz opravdanih razloga pribaviti dokument iz stava 2. tačka 6) ovog člana, prosječna ocjena se može dokazati i ovjerenom kopijom indeksa.

     (4) Izuzetno od stava 2. tačka 8) ovog člana, ukoliko kandidat ne može dostaviti uvjerenje o radnom stažu izdato od prethodnog poslodavca, dostavlja kopiju radne knjižice.

     (5) Kandidati su dužni dostaviti ovjerene kopije svih dokumenata i te kopije im se neće vraćati.

**Član 7.**

     (1) Nakon zaključenja konkursa, komisija razmatra blagovremeno dostavljene prijave i pregleda dokumentaciju.  
     (2) Komisija je dužna da provjeri blagovremenost i potpunost prijava, evidentira svaki dostavljeni dokument i konstatuje da li kandidat ispunjava uslove tražene konkursom.

     (3) Neblagovremene i nepotpune prijave kandidata na konkurs komisija ne razmatra, već ih evidentira, uz konstataciju da prijave na konkurs nisu dostavljene blagovremeno ili nisu potpune, a nakon toga predlaže direktoru škole donošenje zaključka kojim se prijava odbacuje.

**Član 8.**

     (1) U tekstu konkursa je potrebno naznačiti vrijeme i mjesto kada će se obaviti testiranje i intervju sa kandidatima koji su dostavili potpune i blagovremene prijave, odnosno koji ispunjavaju uslove konkursa.

     (2) U tekstu konkursa potrebno je, osim podataka iz stava 1. ovog člana, navesti i da će škola listu kandidata koji ispunjavaju uslove postaviti na oglasnu tablu škole, a po mogućnosti i na internet stranicu škole, da kandidati iz stava 1. ovog člana neće biti posebno pozivani na testiranje i intervju i da će se smatrati da je kandidat odustao od prijave na konkurs ukoliko se ne pojavi na testiranju ili intervjuisanju.

     (3) Listu kandidata koji ispunjavaju uslove konkursa, nakon pregleda dostavljene dokumentacije, škola postavlja na oglasnoj tabli škole i na internet stranici škole najkasnije tri dana prije zakazanog testiranja i intervjua.

**Član 9.**

     (1) Kriterijumi za bodovanje prilikom utvrđivanja liste kandidata za prijem u radni odnos u školi su:

    1) prosjek ocjena koji je kandidat ostvario tokom školovanja,

     2) vrijeme provedeno na evidenciji nezaposlenih lica koju vodi Zavod za zapošljavanje, nakon sticanja odgovarajuće stručne spreme,

     3) rezultati ostvareni na testu i intervjuu,

     4) dužina radnog staža.

     (2) Kriterijum iz stava 1. tačka 4) ovog člana boduje se ako je objavljen konkurs za prijem u radni odnos lica sa radnim iskustvom.

**Član 10.**

     (1) Bodovanje na osnovu prosjeka ocjena koji je kandidat ostvario tokom školovanja vrši se tako što se prosječna ocjena tokom školovanja zaokružuje na dvije decimale.

     (2) Maksimalni broj bodova koji se može ostvariti na osnovu kriterijuma iz stava 1. ovog člana je deset bodova.  
     (3) Licima koja su završila drugi ciklus studijskog programa u istom zanimanju ili integrisane akademske studije i ukupno ostvarila 300 ECTS bodova prosječna ocjena tokom studiranja boduje se tako što se zbir prosječnih ocjena prvog i drugog ciklusa podijeli sa dva.

**Član 11.**

     (1) Ukupno vrijeme provedeno na evidenciji nezaposlenih lica koju vodi Zavod za zapošljavanje boduje se tako da se za svakih šest mjeseci provedenih na evidenciji za posao u stručnoj spremi i zvanju traženim konkursom dodjeljuje 0,25 bodova.  
     (2) Maksimalni broj bodova koji se može ostvariti na osnovu kriterijuma iz stava 1. ovog člana je pet bodova.  
     (3) Za kandidate koji se prijavljuju na konkurs računa se ukupno vrijeme provedeno na evidenciji nezaposlenih lica za posao u stručnoj spremi i zvanju traženim konkursom, zaključno sa danom izdavanja uvjerenja o vremenu provedenom na evidenciji nezaposlenih lica koja traže zaposlenje.

**Član 12.**

     (1) Maksimalni broj bodova koji se može ostvariti na osnovu rezultata sa testa je četiri boda.

     (2) Komisija priprema pitanja za test za određeno radno mjesto, kao i odgovore na osnovu kojih se utvrđuje broj bodova ostvarenih na testu.

     (3) Pitanja u testu za radno mjesto nastavnika odnose se na poznavanje metodologije i drugih specifičnosti struke/nastavnog predmeta, didaktičke komponente nastave i metodičke specifičnosti nastavnog predmeta za koji je konkursom tražen nastavnik, nastavnog programa za nastavni predmet za koji je konkursom tražen nastavnik, te razumijevanju razvojnih karakteristika učenika.

     (4) Pitanja u testu za radno mjesto voditelja produženog boravka odnose se na poznavanje struke i poslova iz područja rada voditelja produženog boravka propisanih aktom o sistematizaciji radnih mjesta za radno mjesto na koje je kandidat konkurisao.

     (5) Pitanja iz testa za radno mjesto školski bibliotekar odnose se na poznavanje struke i poslova propisanih aktom o sistematizaciji radnih mjesta za radno mjesto na koje je kandidat konkurisao.

     (6) Pitanja iz testa za radno mjesto stručnog saradnika odnose se na poznavanje struke i poslova propisanih aktom o sistematizaciji radnih mjesta za radno mjesto na koje je kandidat konkurisao.

     (7) Pitanja iz testa za radno mjesto sekretara i računovođe odnose se na poznavanje struke i poslova propisanih aktom o sistematizaciji radnih mjesta za radno mjesto na koje je kandidat konkurisao.

     (8) Kandidati imaju pravo uvida u lične rezultate ostvarene putem testiranja.

**Član 13.**

     (1) Intervju se obavlja s ciljem procjene kandidata, a na osnovu dobijenih odgovora na odgovarajuća pitanja, komisija procjenjuje motivaciju kandidata za obavljanje posla, vještine komuniciranja, procjenjuju se profesionalne karakteristike, organizacione i saradničke sposobnosti, kao i spremnost kandidata za kontinuirano unapređivanje ličnog i profesionalnog razvoja.

     (2) Kandidatima koji pristupe intervjuu obezbjeđuje se jednako vrijeme za predstavljanje.

    (3) Intervju se sastoji od šest pitanja i svaki član komisije postavlja po dva pitanja svakom kandidatu.

     (4) Kandidat na intervjuu može da ostvari najmanje jedan bod, a najviše šest bodova.

     (5) Intervjuisanju kandidata može prisustvovati i direktor škole, bez prava odlučivanja.

**Član 14.**

     (1) Kandidat koji se prijavio na konkurs za određeno radno mjesto nastavnika sa ostvarenim radnim stažom u vaspitno-obrazovnom radu kao verifikovan nastavnik za šest mjeseci radnog staža ostvaruje 0,25 bodova.

    (2) Maksimalni broj bodova koje kandidat može da ostvari na osnovu kriterijuma iz stava 1. ovog člana je deset bodova.

     (3) Kandidat koji je radni staž ostvario u školi na drugim poslovima od onih koji se traže konkursom, kandidat koji je radni staž ostvario van nastavnog procesa ili kao neverifikovani radnik na osnovu tog radnog staža ostvaruje za godinu dana radnog staža 0,25 bodova.

     (4) Maksimalni broj bodova koje kandidat može da ostvari na osnovu kriterijuma iz stava 3. ovog člana je pet bodova.

     (5) Maksimalni broj bodova koje kandidat može da ostvari u skladu sa st. 1. i 3. ovog člana je 15 bodova.

**Član 15.**

     (1) Pod radnim stažom u smislu člana 14. stav 1. ovog pravilnika podrazumijeva se dužina radnog staža ostvarena u vaspitno-obrazovnim ustanovama na radnim mjestima koja su odgovarala stručnoj spremi i zvanju, a koje se traži konkursom na koji se kandidat prijavljuje.

     (2) Dokaz o ostvarenom radnom stažu iz stava 1. ovog člana je uvjerenje izdato od vaspitno-obrazovne ustanove u kojoj je radni staž ostvaren zaključno sa danom izdavanja uvjerenja.

     (3) Pod radnim stažom ostvarenim u školi na drugim poslovima od onih koji se traže konkursom podrazumijeva se dužina radnog staža ostvarena u školi na drugim poslovima sa istim stepenom stručne spreme koji je potreban za obavljanje poslova radnog mjesta za koje je raspisan konkurs.

     (4) Dokaz o ostvarenom radnom stažu iz stava 3. ovog člana je uvjerenje izdato od vaspitno-obrazovne ustanove u kojoj je radni staž ostvaren zaključno sa danom izdavanja uvjerenja.

     (5) Pod radnim stažom ostvarenim van nastavnog procesa podrazumijeva se dužina radnog staža ostvarena izvan vaspitno obrazovne ustanove na radnom mjestu za koje je potreban isti stepen stručne spreme i zvanje koje je traženo konkursom.

     (6) Dokaz o ostvarenom radnom stažu iz stava 5. ovog člana je uvjerenje izdato od poslodavca kod kojeg je kandidat bio zaposlen zaključno sa danom izdavanja uvjerenja.

     (7) Pod radnim stažom koji je kandidat ostvario kao neverifikovan radnik podrazumijeva se dužina radnog staža ostvarena na poslovima u školi na kojima je kandidat bio angažovan, u skladu sa Zakonom.

     (8) Dokaz o ostvarenom radnom stažu iz stava 7. ovog člana je uvjerenje izdato od vaspitno-obrazovne ustanove u kojoj je radni staž ostvaren zaključno sa danom izdavanja uvjerenja.

**Član 16.**

     (1) Kandidat koji se prijavio na konkurs za radno mjesto stručnog saradnika, sekretara ili računovođe u školi za šest mjeseci radnog staža u struci ostvaruje 0,25 bodova.

     (2) Maksimalni broj bodova koje kandidat može da ostvari na osnovu kriterijuma iz stava 1. ovog člana je 15 bodova.

     (3) Pod radnim stažom iz stava 1. ovog člana podrazumijeva se dužina radnog staža ostvarena na radnim mjestima koja su odgovarala stručnoj spremi i zvanju koje se traži konkursom na koji se kandidat prijavljuje.

     (4) Dokaz o ostvarenom radnom stažu iz stava 3. ovog člana je uvjerenje izdato od poslodavca kod kojeg je radni staž ostvaren zaključno sa danom izdavanja uvjerenja.

**Član 17.**

     (1) Kandidat koji se prijavio na konkurs za radno mjesto voditelja produženog boravka sa ostvarenim radnim stažom u produženom boravku za šest mjeseci radnog staža ostvaruje 0,25 bodova.

     (2) Maksimalni broj bodova koje kandidat može da ostvari na osnovu kriterijuma iz stava 1. ovog člana je deset bodova.

     (3) Kandidat koji je radni staž ostvario u školi na drugim poslovima od onih koji se traže konkursom, kandidat koji je radni staž ostvario van nastavnog procesa ili kao neverifikovani radnik na osnovu tog radnog staža ostvaruje za godinu dana radnog staža 0,25 bodova.

     (4) Maksimalni broj bodova koje kandidat može da ostvari na osnovu kriterijuma iz stava 3. ovog člana je pet bodova.

     (5) Maksimalni broj bodova koje kandidat može da ostvari u skladu sa st. 1. i 3. ovog člana je 15 bodova.

     (6) Dokaz o ostvarenom radnom stažu iz stava 3. ovog člana je uvjerenje izdato od poslodavca kod kojeg je radni staž ostvaren zaključno sa danom izdavanja uvjerenja.

**Član 18.**

     (1) Kandidat koji se prijavio na konkurs za radno mjesto školski bibliotekar za šest mjeseci radnog staža u struci ostvaruje 0,25 bodova.

     (2) Maksimalni broj bodova koje kandidat može da ostvari na osnovu kriterijuma iz stava 1. ovog člana je 15 bodova.

     (3) Pod radnim stažom iz stava 1. ovog člana podrazumijeva se dužina radnog staža ostvarena na radnim mjestima koja su odgovarala stručnoj spremi i zvanju koje se traži konkursom na koji se kandidat prijavljuje.

     (4) Dokaz o ostvarenom radnom stažu iz stava 3. ovog člana je uvjerenje izdato od poslodavca kod kojeg je radni staž ostvaren zaključno sa danom izdavanja uvjerenja.

**Član 19.**

     (1) Uvjerenje o radnom stažu iz člana [15](http://www.podaci.net/_verzija33/rezultati.php#clan300000015). st. 2, 4, 6. i 8, člana 16. stav 4, člana 17. stav 6. i člana 18. stav 4. ovog pravilnika treba da sadrži podatke o:

     1) opisu radnog mjesta ili sistematizaciji radnog mjesta,

     2) stepenu stručne spreme i zvanju,

     3) dužini ostvarenog radnog staža po vrstama posla.

     (2) Ukoliko je kandidat radio s nepunim radnim vremenom, to radno vrijeme je potrebno preračunati u puno radno vrijeme.

**Član 20.**

     (1) Komisija je dužna da u roku od osam dana od dana zatvaranja konkursa sačini i predloži direktoru škole rang-listu kandidata koji ispunjavaju uslove konkursa na osnovu kriterijuma utvrđenih Zakonom i ovim pravilnikom i objavi potpisanu rang-listu na oglasnoj tabli škole.

     (2) Na rang-listi potrebno je navesti bodove ostvarene po svakom kriterijumu pojedinačno i ukupan broj bodova za svakog kandidata.

     (3) Škola obavještava sve kandidate sa liste o izvršenom izboru kandidata po konkursu.

**Član 21.**

     (1) O svom radu komisija vodi zapisnik u svesci tvrdog poveza formata A4, a potpisuju ga svi članovi komisije.

     (2) Zapisnik iz stava 1. ovog člana sadrži:

     1) podatke o konkursu i prijavljenim kandidatima,

     2) spisak dostavljene dokumentacije kandidata,

     3) broj bodova koje je svaki kandidat ostvario na osnovu svih kriterijuma utvrđenih Zakonom i ovim pravilnikom,

     4) spisak postavljenih pitanja i odgovore kandidata,

     5) rang-listu kandidata.

**Član 22.**

     (1) Ukoliko dva ili više kandidata imaju jednak broj bodova, prednost ima kandidat koji ostvaruje prava u skladu sa zakonom kojim se uređuju pitanja prava boraca, ratnih vojnih invalida i porodica poginulih boraca, prema sljedećem redoslijedu:

     1) kandidat koji ima uvjerenje opštinskog/gradskog organa uprave nadležnog za boračko-invalidsku zaštitu o utvrđenom statusu člana porodice poginulog borca u skladu sa zakonskim propisima kojima se uređuju prava boraca, vojnih invalida i porodica poginulog borca Odbrambeno-otadžbinskog rata Republike Srpske,

     2) kandidat koji ima uvjerenje opštinskog/gradskog organa uprave nadležnog za boračko-invalidsku zaštitu o utvrđenom statusu ratnog vojnog invalida u skladu sa zakonskim propisima kojima se uređuju prava boraca, vojnih invalida i porodica poginulog borca Odbrambeno-otadžbinskog rata Republike Srpske,

     3) kandidat koji ima uvjerenje opštinskog/gradskog organa uprave nadležnog za boračko-invalidsku zaštitu o utvrđenom statusu borca u skladu sa zakonskim propisima kojima se uređuju prava boraca, vojnih invalida i porodica poginulog borca Odbrambeno-otadžbinskog rata Republike Srpske.

     (2) U slučajevima iz stava 1. tačka 3) ovog člana, odnosno ako se na konkurs prijave borci iz više kategorija, prednost ima borac više kategorije, s tim da u okviru iste kategorije prednost ima borac sa dužim vremenom angažovanja u oružanim snagama.

**Član 23.**

     U slučaju da kandidati imaju jednak broj bodova, a da među njima nema kandidata koji ima uvjerenje iz člana [22](http://www.podaci.net/_verzija33/rezultati.php#clan300000022). ovog pravilnika, prednost imaju kandidati prema sljedećem redoslijedu:

     1) kandidat koji je tokom školovanja, u stručnoj spremi i zvanju traženim konkursom, ostvario veći prosjek ocjena,

     2) kandidat koji je ostvario veći broj bodova na osnovu radnog staža,

     3) kandidat koji je ostvario veći broj bodova na osnovu testa i intervjua,

     4) kandidat koji je ostvario veći broj bodova na osnovu vremena provedenog na evidenciji nezaposlenih lica.

**Član 24.**

     Stupanjem na snagu ovog pravilnika prestaje da važi Pravilnik o proceduri prijema, kriterijumima za prijem u radni odnos i načinu bodovanja kandidata u osnovnoj školi ("Službeni glasnik Republike Srpske", br. 74/18 i 26/19).

**Član 25.**

     Ovaj pravilnik stupa na snagu osmog dana od dana objavljivanja u "Službenom glasniku Republike Srpske".

     Broj: 07.041/020-2678/22

     2. avgusta 2023. godine, Banjaluka

     Ministar, Željka Stojičić, s.r.